b"\n_START_ARTICLE_\nSiurana (Priorat)\n_START_SECTION_\nGeografia\n_START_PARAGRAPH_\nL'antic terme de Siurana de Prades constitueix una unitat de territori un xic diferenciada de la resta del terme municipal al qual pertany: es tracta d'una vall conformada per la Serra de Prades i una part d'aquesta mateixa serra, concretament el seu extrem sud-oest. \xc3\x89s un terme molt accidentat, amb elevacions considerables i uns fons de vall molt profunds. La part m\xc3\xa9s suau \xc3\xa9s la meridional, a l'entorn del riu Siurana. Aquest riu ve del terme ve\xc3\xad de la Febr\xc3\xb3, del Baix Camp, on es forma per l'adjunci\xc3\xb3 de tot un conjunt de barrancs. El l\xc3\xadmit sud d'aquesta vall \xc3\xa9s el Serrat dels Colls, de 719 metres d'altitud, i els contraforts del Gallicant, que \xc3\xa9s dins del terme ve\xc3\xad d'Arbol\xc3\xad. En aquest lloc el terme ateny l'altitud de 811 metres._NEWLINE_Despr\xc3\xa9s de travessar el riu Siurana, el termenal s'enfila cap a la Serra de Prades, pujant cap a la Moleta, de 1028 metres d'altitud. i el Coll de l'Andreu, on trenca cap al nord-oest, fins a arribar al cim de la Gritella, de 1089. En aquest lloc empr\xc3\xa8n una altra carena que, respecte de l'anterior, va encloent la vall del Barranc de la Noguera: Serra de la Gritella, amb lo Puntal, ja esmentat, i les Solanetes, de 1053 m., el Tossal Pelat, de 974 m., la Marmolina, de 968, i Cantacorbs, de 922. Aquesta mateixa carena es va suavitzant alhora que empr\xc3\xa8n la direcci\xc3\xb3 sud-oest, fins a arribar al poble de Siurana de Prades, que \xc3\xa9s a 744 metres d'altitud. Dins d'aquest sistema queden tancades les valls del Barranc de l'Estopiny\xc3\xa0, que baixa cap a la punta nord del Pant\xc3\xa0 de Siurana, i el riu de la Gritella, format b\xc3\xa0sicament pel barranc de la Noguera abans esmentat. Nombrosos masos poblaven aquestes valls, per\xc3\xb2 actualment, com el mateix poble de Siurana de Prades, est\xc3\xa0 tot pr\xc3\xa0cticament deshabitat. Hi ha, tanmateix, un refugi, dedicat a Cir\xc3\xadac Bonet, per a excursionistes._NEWLINE_El punt m\xc3\xa9s elevat d'aquesta part del terme \xc3\xa9s la Gritella, i el m\xc3\xa9s baix, el Pant\xc3\xa0 de Siurana, a 470 metres.\n_START_SECTION_\nOr\xc3\xadgens de Siurana\n_START_PARAGRAPH_\nEls or\xc3\xadgens de Siurana es remunten a \xc3\xa8poques prehist\xc3\xb2riques. Tot i que no es coneixen restes de construccions prehist\xc3\xb2riques, a la zona de Siurana s'hi han trobat nombroses pedres de s\xc3\xadlex brunyides, les primeres l'any 1909. Segons el prestigi\xc3\xb3s doctor Vilaseca, Siurana va \xc3\xa9sser un taller de fulles, entenent-se amb aquest nom el que els prehistoriadors coneixen com a l\xc3\xa0mines llargues i estretes, de secci\xc3\xb3 triangular o poligonal, amb una cara inferior m\xc3\xa9s o menys plana. Pel que fa a la cronologia del jaciment, sembla que es pot fixar cap al segon mil\xc2\xb7lenni aC, potser amb or\xc3\xadgens una mica anteriors, per\xc3\xb2 el ple desenvolupament d'aquesta ind\xc3\xbastria arriba fins a l'\xc3\xa8poca del bronze.\n_START_SECTION_\nLa llegenda de la Reina Mora\n_START_PARAGRAPH_\nExplica una llegenda recopilada per l'escriptor Joan Amades que Siurana era el domini de la reina Abd-el-Azia, de gran bellesa. Els cristians, liderats pel senyor de Tarragona Amat de Claramunt, incapa\xc3\xa7os de conquistar la poblaci\xc3\xb3, es van servir de les estratagemes d'un tra\xc3\xafdor jueu, que els va oferir l'entrada al castell. Els cristians van penetrar i van matar gaireb\xc3\xa9 tota la poblaci\xc3\xb3, per\xc3\xb2 Abd-el-Azia, segura de la seva fortificaci\xc3\xb3, celebrava mentrestant una festa en una de les sales del palau amb la noblesa del lloc. De sobte, una fletxa va entrar per la finestra, i es va clavar a la taula. La reina, plena de p\xc3\xa0nic i veient-se derrotada, va pujar al seu cavall blanc i es va dirigir al precipici proper. Perseguida pels cristians i per evitar que el cavall per instint s'atur\xc3\xa9s davant l'abisme li va tapar els ulls, per\xc3\xb2 l'animal, en adonar-se del perill, va voler parar i va clavar les potes a terra, de manera que va quedar l'empremta de la seva ferradura a la roca. Altres diuen que les marques de ferradura s\xc3\xb3n l'impuls que va prendre abans del salt. Sigui com sigui, la trag\xc3\xa8dia va ser inevitable i avui en dia es pot veure clavada a la roca l'empremta del cavall en el lloc que s'anomena el Salt de la Reina Mora. _NEWLINE_Una altra variant conta que la reina estava banyant-se quan va veure com la ciutat era atacada. Davant la desesperaci\xc3\xb3, va sortir nua de l'aigua i va muntar en el cavall per dirigir-se al precipici.\n_START_SECTION_\nLa senyoria de Siurana\n_START_PARAGRAPH_\nConquerits terme i castell, s'integren al patrimoni reial i es posa al capdavant de la castlania a Bertran de Castellet i m\xc3\xa9s endavant a Albert de Castellvell, ambd\xc3\xb3s part\xc3\xadcips en la conquesta del territori. Amb la major part del terme isl\xc3\xa0mic de Siurana, exclosos Montblanc i Escornalbou que se separaren, es form\xc3\xa0, en el regnat d'Alfons I, la batllia reial de les Muntanyes de Siurana, dita m\xc3\xa9s endavant de les Muntanyes de Prades, governada per un batlle general que resid\xc3\xad al castell. A partir de 1174, la batllia pertangu\xc3\xa9 a la reina San\xc3\xa7a, esposa d'Alfons I i, posteriorment, a les reines Leonor de Castella, Violant d'Hongria i Constan\xc3\xa7a de Sic\xc3\xadlia. En alguns moments la senyoria fou cedida com a garantia de pactes o d'un empr\xc3\xa8stit com en el cas de l'orde de l'Hospital l'any 1246. La batllia fou la base de la creaci\xc3\xb3 del comtat de Prades l'any 1324 per part de Jaume II._NEWLINE_Durant els primers temps cristians, la vila assol\xc3\xad un notable ve\xc3\xafnat; fins i tot fou refugi del catarisme. La seva situaci\xc3\xb3 encimbellada, i un cop passat el perill sarra\xc3\xad, li f\xc3\xa9u perdre la capitalitat del territori davant Prades, amb millors condicions d'habitabilitat i comunicacions. Al segle XIII el castell de Siurana, ja lluny de la frontera, havia perdut valor com a pla\xc3\xa7a militar i es transform\xc3\xa0 en pres\xc3\xb3 de l'alta aristocr\xc3\xa0cia. Per exemple, Roger Bernat de Foix, detingut en el setge de Balaguer el 1280. El pres m\xc3\xa9s notable fou Carles el Coix (Carles II d'Anjou), pr\xc3\xadncep de Salern i despr\xc3\xa9s rei de N\xc3\xa0pols, clos a Siurana entre els anys 1286 i el 1288 i que fou alliberat despr\xc3\xa9s de lliurar tres fills en qualitat d'ostatges i una gran quantitat d'argent. Carles, Llu\xc3\xads i Robert d'Anjou van romandre a Siurana fins al 1295. Es diu que, per influ\xc3\xa8ncia dels franciscans a Siurana, Llu\xc3\xads d'Anjou es va fer religi\xc3\xb3s i va arribar a ser bisbe de Tolosa i sant._NEWLINE_Durant la guerra, (1462\xe2\x80\x931472), contra Joan II d'Arag\xc3\xb3, la fortalesa fou utilitzada (1462) com a punt de partida per part del comte de Prades Joan Ramon Folc III de Cardona i l'arquebisbe de Tarragona Pero de Urrea per a llurs atacs al Camp de Tarragona. _NEWLINE_El rei d'Espanya Felip IV orden\xc3\xa0 la seva destrucci\xc3\xb3 l'any 1651 a la fi de la Guerra dels Segadors. _NEWLINE_El 1812, durant Guerra del Franc\xc3\xa8s, les tropes napole\xc3\xb2niques hi feren estralls.\n_START_SECTION_\nEscalada a Siurana\n_START_PARAGRAPH_\nLes muntanyes de Siurana s\xc3\xb3n un punt de trobada nacional i internacional per a la pr\xc3\xa0ctica de l'escalada.\n_START_SECTION_\nAsteroide Siurana\n_START_PARAGRAPH_\nEl 29 de maig del 2010 el Minor Planet Center va anomenar l'asteroide 209540, descobert el 23 d'octubre de 2004 per Jos\xc3\xa9 Manteca des de l'observatori de Begues, amb el nom de Siurana i amb la seg\xc3\xbcent dedicat\xc3\xb2ria:_NEWLINE_(209540) Siurana = 2004 UK1 _NEWLINE_La vila de Siurana, al capdamunt de les escarpades Muntanyes de Prades, t\xc3\xa9 una llarga hist\xc3\xb2ria compartida pels antics romans, grecs i \xc3\xa0rabs. Aquest bonic indret a una al\xc3\xa7ada de 770 metres \xc3\xa9s visitat per molts turistes de tot el m\xc3\xb3n._NEWLINE_Aquest asteroide de di\xc3\xa0metre de 2 km es troba entre les \xc3\xb2rbites de Mart i J\xc3\xbapiter i t\xc3\xa9 una \xc3\xb2rbita de 3,24 anys."